Joanna av Tower

Joanna av Tower (født 5. juli 1321, død 7. september 1362), kjent som Joanna eller «Joan of the Tower» ettersom hun ble født i Tower of London, var den første hustru og dronning av David II av Skottland. Et annet navn var «Joan Makepeace», tilsvarende Magnus Berrføtts svenske hustru Margret Fredkolla, ved at ekteskapet ble inngått for å skape fred mellom to nasjoner, for Joanna mellom Skottland og England. Dessverre for Joanna ble ikke ekteskapet symbolet på en varig fred.

Liv og virke 
Joanna var den yngste datteren av kong Edvard II av England og hans dronning Isabella av Frankrike. Hun ble født i Tower of London den 5. juli 1321. Hun var oppkalt etter sin bestemor på morssiden, Johanna I av Navarra, dronning av kong Filip IV av Frankrike. Hennes eldre søsken var den framtidige kong Edvard III av England, John av Eltham, jarl av Cornwall og Eleanor av Woodstock. Søsteren ble født i Woodstock Palace, derav tilnavnet. Edvard var 9 år eldre enn Joanna mens hennes andre bror John døde kort tid etter at han hadde fylt 20 år. Hennes søster Eleanor var 3 år eldre og kom til bli gift med Reginald II, greve av Guelders. Joanna hadde også en illegitim bror, Adam FitzRoy, en sønn av Edvard II med en ukjent kvinne som ble født tidlig på 1300-tallet, men han døde mens var på krigstokt i Skottland med sin far i 1322.

I henhold til fredsavtalen i Edinburgh-Northampton-traktaten som ble inngått mellom Skottland og England den 17. mars 1328 skulle freden forsegles med en ekteskapsunion mellom kongehusene. Joanna ble gift den 17. juli 1328 til David II av Skottland ved Berwick-upon-Tweed. Hun var da 7 år gammel og han var kun 4 år. Ingen av kongene var tilstede, men dronning Isabella overvar seremonien. Deres ekteskap varte i 34 år, men det var barnløst og åpenbart uten kjærlighet.

Den 7. juni 1329 døde Robert Bruce og David ble konge. Han ble kronet på kroningsstedet Scone Abbey i november 1331.

Etter at Edvard III av England og hans protesjé Edward Balliol seiret i slaget ved Halidon Hill i juli 1333 ble David og Joanna sendt i trygghet i Frankrike. De nådde fram til Boulogne-sur-Mer i mai 1334 hvor de ble mottatt av kong Filip VI av Frankrike, hennes mors fetter. Lite er kjent om livet til den skotske konge og dronning i Frankrike, hvor de oppholdt seg sju år, unntatt at de bodde i slottet Château Gaillard i Normandie og at den franske kongen behandlet dem med respekt.

I mellomtiden hadde Davids representanter fått overtaket i Skottland, og David og Joanna kunne vende tilbake i juni 1341 hvor han tok styringen over regjeringen på nytt. Han klarte å bli tatt til fange av engelskmennene som følge av slaget ved Neville's Cross utenfor Durham den 17. oktober 1346, og forble engelsk fange i 11 år. Selv om Edvard III tillot sin søster Joanna besøke sin ektemann i Tower of London noen ganger, ble hun ikke gravid. Deres ekteskap synes å ha vært følelsekaldt, og David II var notorisk utro. Da han vendte tilbake til Skottland, brakte han Katherine Mortimer, sen elskerinne med seg, og det ble sagt at «Kongen elsket henne mer enn alle andre kvinner, og på hennes framstilling ble hans dronning fullstendig oversett mens han omfavnet sin elskerinne.» 

Joanna hadde et nært forhold til mor Isabella, og stelte henne i løpet av hennes siste tid, og moren testamenterte sine personlige effekter til datteren.

Joanna døde i 1362, 41 år gammel, ved Hertford Castle i Hertfordshire. Hun er gravlagt i Christ Church Greyfriars i London, hvor hennes mor ble gravlagt kun 4 år tidligere. Intet spor av hennes grav har overlevd.

Referanser

Litteratur 
 Ashley, Mike (1999): The Mammoth Book of British Kings and Queens. London: Robinson Publishers, ISBN 1-84119-096-9
 Brown, Michael (2004): The Wars of Scotland, 1214-1371. Edinburgh: Edinburgh University Press, ISBN 978-0748612383
 Marshall, Rosalind (2003): Scottish Queens 1034–1714. East Linton: Tuckwell Press, ISBN 978-0859766777
 Mortimer, Ian (2008): The Perfect King The Life of Edward III, Father of the English Nation. London: Vintage, ISBN 978-0099527091
 Panton, James (2011): Historical Dictionary of the British Monarchy. Lanham, MD: Scarecrow Press, ISBN 978-0810857797

Eksterne lenker 

Fødsler i 1321
Dødsfall i 1362
Huset Plantagenet
Skotske dronninger